
Pórusbeton hulladék újrahasznosításának lehetőségei

Hulladék: a modern társadalmak legnagyobb mennyiségben előállított terméke. Jogos lehet a kérdés: miért kezeljük mégis hasznosíthatatlan anyaghalmazként? Kutatásomban a hulladék anyagok egy leszűkített körének, az építési-bontási hulladékoknak, azon belül is a pórusbeton törmelék újrahasznosításának kérdésével foglalkozom.
A pórusbeton napjainkban rendkívül népszerű, nagy mennyiségben felhasznált építőanyag. A technológiát 1924-ben szabadalmaztatták, hazánkban 1963-ban alapították az első gázbeton gyárat, mely a mai pórusbeton falazóelemek elődjét állította elő. A gyártó forgalmazási statisztikái alapján kijelenthető, hogy az elmúlt 50 évben jelentős mennyiségű pórusbeton falazóelem került beépítésre a magyar épületállományába. Feltehetjük tehát a kérdést: mi történik majd ezzel a hatalmas mennyiségű könnyűbetonnal, ha a belőle épített épületek elérik tervezett élettartamukat és bontásra kerülnek? Erre a kérdésre igyekszem laboratóriumi kísérletek során mért adatokkal alátámasztott alternatívákkal szolgálni.
Kutatásomat 2012 februárjában kezdtem. Első kutatási fázisom - mely során függőleges teherhordó szerkezet előállítására alkalmas betonkeveréket fejlesztettünk zúzott pórusbeton hulladék adalékanyaggal - eredményeit a 2012-es őszi TDK-n mutattam be. A vizsgálatok során mértük a minták nyomószilárdságát, testsűrűségét, vízzáróságát és hővezetési tényezőjét. Eredményeink alapján kijelenthetjük, hogy a fejlesztett keverék alkalmas egy többszintes épület függőleges – akár földfelszín alatti – tartószerkezeteinek elkészítésére, mind előregyártott elemekként falazva, mind monolit betonként öntve.
Az első fázis egyes próbatesteinek csiszolása során felfedeztük, hogy a cementpépbe ágyazódott adalékanyag szemcsék szép, esztétikus struktúrát mutatnak. Kutatásom jelen szakaszában előregyártott illetve monolit burkolatnak használható keverékek kidolgozásával foglalkozom. Az itt tervezett betonkeverékeken testsűrűségi, nyomószilárdsági, hajlító-húzószilárdsági, fagyállósági, hővezetési, ütésállósági és rögzítésállósági vizsgálatokat végzünk. Mivel burkolóanyagról beszélünk, a betonkeverékeket különböző oxid pigmentek hozzáadásával színezzük. A magas esztétikai igények érdekében CEM I 52,5 N cementet alkalmaztunk.
Dolgozatomban külön hangsúlyt fektetek a hulladékkezeléssel kapcsolatos hazai és Európai Uniós törvények, rendeletek feltérképezésére és a hatályos jogszabályok ismertetésére, értelmezésére.



